**Retningslinjer for gjennomføring og vurdering av praksisstudier ved Institutt for sosialt arbeid ved Norges teknisk-naturvitenskapelige Universitet (NTNU)**

Forskrifter og forvaltningslovens alminnelige regler om saksbehandling og saksforberedelse gjelder.

1. **Generelt**

Disse retningslinjene omfatter alle master-, bachelor- og videreutdanninger med praksisstudier. Retningslinjene fastlegger felles rammer for gjennomføring av praksisstudiene ved institutt for sosialt arbeid.

Læringsutbytte, innhold og detaljert krav i det enkelte praksisstudium er nærmere beskrevet i fag- eller studieplanen for utdanningen, eventuelt i eget praksishefte.

Som vurderingav praksisstudier brukes: Bestått / ikke bestått

En student kan ikke påbegynne et nytt praksisstudium eller avlegge eksamen før forutgående praksisstudier er fullført med bestått resultat med mindre annet fremgår av fag-/studieplan ved den enkelte utdanning.

Den løpende skikkethetsvurderingen skal foregå gjennom hele studietiden jf. forskrift om skikkethetsvurdering i høyrere utdanning §4.

Det er NTNU som framskaffer praksisplasser. Forskrift om nasjonale retningslinjer for barnevernspedagogutdanningen kap. 6 §17 og forskrift om nasjonale retningslinjer for sosionomutdanningen kap. 4 §11 gir føringer for hvilke praksisplasser som er aktuelle.

1. **Regler relatert til arbeidsliv/praksissted**

Studenten skal i praksisstudiene rette seg etter vanlige normer og regler som gjelder i arbeidslivet. Studenter i praksis faller inn under Lov om yrkesskadeforsikring og Lov om skadeserstatning og arbeidsmiljølovens bestemmelser. Studenten omfattes også av folketrygdlovens regler om yrkesskade.

Dersom praksisstedet har eget personalreglement, skal studenten rette seg etter de regler som regulerer atferd i tjenesten.

Studenten er underlagt taushetsplikt nedfelt i gjeldende lov- og regelverk. Studenten skal være gjort kjent med bestemmelser om taushetsplikten og avgitt taushetsløfte i samsvar med Lov om universitet og høyskoler § 4-6.

NTNU tar ikke ansvar dersom studenten forårsaker skade på materiell og lignende på praksisplassen. For å sikre seg mot å komme i et mulig ansvarsforhold dersom det skulle skje en skade, bør studenten som hovedprinsipp avstå fra å benytte bil eller annet materiell som tilhører ansatt eller pasient/bruker på praksisplassen. Dersom slik bruk er forutsatt på en praksisplass, kan studenten kreve å få avklart ansvarsforholdene før oppstart i praksisperioden.

1. **Kriterier for tildeling av praksisplass ut fra særlige behov**

Det vises til vedtatte felles retningslinjer for tildeling av praksisplass utfra særlige behov.

1. **Økonomiske forhold. Tilskudd ved gjennomføring av praksisstudier**

Det vises til vedtatte felles retningslinjer for tilskudd til studenter som gjennomfører praksisstudier.

1. **Vurderingskriterier**

Ekstern praksisveileder og/eller NTNUs veileder kan reise tvil om bestått, eller foreslå at praksisstudiene ikke er bestått, dersom studentene vurderes til ikke å ha oppfylt kravene ifølge punkt a-g. Det er tilstrekkelig at ett av punktene ikke er oppfylt.

1. Ikke oppfylt nærværsplikten for praksisstudiene
2. Ikke viser tilstrekkelig personlig og/eller faglig kompetanse
3. Ikke oppnår godkjent resultat i forhold til læringsutbytte for praksisperioden
4. Ikke retter seg etter vanlige normer, regler og lover i arbeidslivet eller ev personalreglement ved praksisstedet
5. Ikke overholder yrkesetiske retningslinjer og/eller taushetsløfte
6. Ikke overholder obligatoriske forpliktelser og avtaler, herunder obligatoriske oppgaver og gitte tidsfrister
7. Ikke viser respekt for pasienter/brukere, pårørende eller medarbeidere på praksisstedet.
8. **Vurdering «tvil om bestått», ved midtveisvurdering og «ikke bestått» i praksisemner**

Studenten skal varsles både ***muntlig*** og ***skriftlig*** om «tvil om bestått praksis». Spørsmål om tvil skal tematiseres ved midtveisvurderingen.

Siste frist for å varsle om «tvil om bestått» er tre uker før dato for sluttvurdering, det vil si minimum 15 virkedager (ferie og høytidsdager skal ikke inn i denne tidsberegningen, da meningen med perioden er at studenten skal få anledning til å forbedre seg og kunne ha mulighet for å oppnå «bestått»). jf. Rektorvedtak 03.05.2018

Varselet gis normalt ved at student, NTNUs representant(er) og praksisstedets representant avholder et møte. I møtet går man gjennom grunnlaget for «tvil om bestått» og beskriver hva som skal til av forbedringer for at studenten skal få «bestått». NTNUhar det endelige beslutningsansvaret for vurdering av studenten i praksis.

Varselet skal inneholde:

* Varsel om «tvil om bestått» praksis.
* Begrunnelse for dette
* Planlagt oppfølging av studenten fra NTNUs side.
* Presisering av hva studenten må jobbe videre med for å bestå praksisperioden.
* Dato for neste møte og sluttvurdering. Varselet og kopi av vurderingsskjema (midtveisvurdering) sendes til studenten av ansvarlig NTNU, med kopi til kontaktperson/praksisveileder ved studiested i praksis og emneansvarlig.

Om studenten i slutten av praksisperioden viser handling/atferd som åpenbart ikke gir grunnlag for å bestå praksis, kan studenten likevel få vurdering «ikke bestått» selv om forutgående tvilsmelding ikke er gitt jf. Rektorvedtak 03.05.2018

Dersom studenten får «ikke bestått» ved sluttvurdering, skal han/hun få en skriftlig melding om dette etter sluttvurdering er avholdt. Meldingen gis i eget brev til studenten med navn og adresse. Meldingen skal undertegnes av NTNU.

Meldingen skal inneholde:

* Melding om «ikke bestått» resultat i praksis og begrunnelse for dette
* Tilbud om oppfølging/studieveiledning

1. **Konsekvenser av vurderingen Ikke bestått**

Dersom praksisstudiet er vurdert til Ikke bestått, må hele praksisperioden tas om igjen. Studenten har adgang til ny praksisperiode en gang dersom første gang vurderes til Ikke bestått, jf. bestemmelser i Forskrift om studier ved NTNU §5 -10.

1. **Fravær**
   1. Praksisstudier har obligatorisk deltakelse. Gyldig fravær skal dokumenters og meldes fra til praksisstedet så snart det lar seg gjøres. Egenmelding/sykemelding leveres praksisstedet innen tre virkedager. Dersom gyldig(dokumentert) fravær overskriver tre dager skal studenten levere sykemelding.
   2. Det kan maksimalt godkjennes gyldig(dokumentert) fravær på 10%. Gyldig(dokumentert) fravær mellom 11 og 20 % kan etter avtale mellom praksissted og NTNU tas igjen med forlenget praksis. Fravær over 20%, uansett grunn, medfører at studenten må gjennomføre hele praksisperioden på nytt. For praksisperioder på inntil tre uker kan avdelingen stille særskilte krav til tilstedeværelse.
2. **Avbrutt praksis**
   1. Dersom en student må avbryte praksisstudiet, og mindre enn 80% av praksisstudiet er gjennomført før avbrudd, må hele praksisperioden tas om igjen.
   2. Når avbrutt praksis skyldes dokumentert sykdom eller andre tungtveiende grunner, kan avdelingen bestemmes at praksisperioden ikke regnes som gjennomført forsøk.
3. **Klager**
   1. Studenters rett til å klage over formelle feil i forbindelse med praksisstudier følger av Lov om universitet og høgskoler §5-2
   2. Vurdering av praksisstudier kan ikke påklages jf. samme lov §5-3(5).
4. **Ikrafttredelse**

Dette reglementet trer i kraft 01.05.2020 og erstatter tidligere Retningslinjer for gjennomføring og vurdering av praksisstudier ved Institutt for sosialt arbeid ved Norges teknisk-naturvitenskapelige Universitet (NTNU)